
Idioma mapudungun 


O mapudungun, mapudungu u mapuche ye una 

luenga aislata fablata por os mapuches, un pueblo 
amerindio que vive en o Sud d'America d'o Sud (en a 
parte central de Chile y centro-occidental 
d'Archentina). Tien arredol de 440.000 fablants con 
diversos graus de competencia lingüistica. Ha influito 
lo léxico castellán en a suya área de distribución y, 
devez, ha incorporato parabras en o léxico castellán y 
quechua. 


Os suyos fablants claman a o idioma mapuchedungun, 
mapudungun u chedungun, mientres que os cronistas 
colonials lo clamoron araucano y documentoron a 
denominación chilidungu, que se suposa que significa "luenga de Chile". O termino araucano fue acunyato 
mientres a conquiesta de Chile ta clamar a la chent y a suya luenga y s'usó habitualment enta o sieglo XX; 
sindembargo, o refús que prevoca entre os mapuches ha motivato un paulatino abandono d'o suyo uso en os 
lugars que ells habitan y o crexient uso de luenga mapuche u mapudungun. 

Mapudungun 

A filiación no ye pas clara, anque lingüistas como Englert u Tovar la sitúan en o grupo andino d'as luengas 
amerindias d'America d'o Sud, emparentatas de luenyes con as luengas quechua y aimara; belaltras 
clasificacions encara mes especificas sitúan o mapudungun a una familia araucano-chon que perteneixerba a 
lo debandito grupo andino. Poderba, pues, no tractar-se d'una luenga aislata. 

Una variedat meridional, o huiliche u veliche, ye considerata per Gordon (2005) un idioma deseparato. O 
huiliche, charrato a Chile en a Región de Los Lagos, conta con bells milars de fabladors, a mayoría d'os 
quals fabla o castellán como luenga primera. 

